Twee in hof oor ‘tasse vol kontant’Argieffoto (Pixabay) Twee mans het Donderdag in die Bloemfontein-landdroshof verskyn nadat hulle Dinsdag by die Bloemfontein-lughawe in hegtenis geneem is met miljoene rande kontant in hul besit. Kapt. Philani Nkwalase, woordvoerder van die Valke, het gesê Baig Mahomed (25) en Mahomed Hoosen (50) word aangekla van die besit van vermoedelik gesteelde geld of die geldelike opbrengs van ŉ misdaad ter waarde van meer as R21,1 miljoen. “Die Valke en die polisie het vinnig opgetree nadat hulle inligting oor die twee ontvang het wat met vier groot tasse vol kontant in hul besit gereis het. Die duo is deur die polisie by die Bloemfontein-lughawe voorgekeer voordat hulle ŉ vlug na Kaapstad sou haal,” het Nkwalase gesê. Meer as R21,1 miljoen kontant is in die tasse gevind, waarvan R12 miljoen in Amerikaanse dollarnote was. Die res was Suid-Afrikaanse geldnote. “ŉ Voorlopige ondersoek dui aan dat hulle van Durban na Bloemfontein gery het voor hul in hegtenis geneem is. Daar is ook vasgestel dat Baig Mahomed voorheen in 2010 aan die besit van dagga skuldig bevind is,” het Nkwalase gesê. Mahomed en Hoosen sal die naweek agter tralies deurbring en weer Dinsdag in die hof verskyn om vir borgtog aansoek te doen.